作者:姚勉
標題:沁園春
內容:錦水雙龍，鞭風駕霆，來遊璧池。有一龍躍出，精神電燁，一龍戰退，鱗甲天飛。一樣軒拿，殊途升蟄，造化真同戲小兒。時人眼，總羨他騰踏，笑我卑棲。促裝且恁西歸。信自古功名各有時。但而今莫問，誰強誰弱，只爭些時節，來速來遲。無地樓臺，有官鼎鼐，命到亨通事事宜。三年裡，看龍頭獨露，雁塔同題。